Það má segja að yfir landið hafi gengið gjörninga veður á þriðju - og miðvikudag í síðustu viku . Veðurhæð úr norðri sem er óvenjuleg og með úrkomu sem í upphafi var slydda sem breyttist síðar í mikla snjókomu . Útkoman var meira ísingarveður en jafnvel elstu menn muna , eða í það minnsta á stærri hluta landsins en dæmi eru um í sama hvellinum . Miklar skemmdir urðu á umtalsverðum hluta raforkukerfisins sem er enn á gömlum tréstaurum sem brotnuðu í stórum stíl . Rafmagnsleysi og tilheyrandi vandamál voru viðfangsefni næstu daga . Það má sjálfsagt lengi deila um hverjum er um að kenna og hafa strax verið gerðar mis nákvæmar ályktanir þar um . Það sem er hvað alvarlegast er að fjarskiptakerfið brást algjörlega . Öll símtæki urðu sambandslaus og vegna ófærðar var í mörgum tilfellum með engum hætti hægt að vita hver staða fólks var . Fjöldi fólks sem ekki hafði möguleika á að ná í Neyðarlínuna ef þurft hefði . Illmögulegt að vita hverjir þurftu á rafstöðvum að halda til nauðsynlegustu verka eins og við mjaltir . Næstu vikur fara í að greina og átta sig á hverjir bera ábyrgð og hvaða leiðir eru vænlegar til úrbóta til að forðast ástand sambærilegt því sem skapaðist í síðustu viku . Tjón bænda er umtalsvert en ekki er tímabært að leggja mat á hversu mikið . Afurðatjón er umtalsvert , skemmdir á húsum , tjón á búpeningi auk þess sem á eftir að koma í ljós hvernig girðingar koma undan . Í framhaldi af þessum hremmingum eru margir bændur sem nú huga að kaupum á rafstöðvum . BSE hefur ákveðið að gera könnun á hvort sameiginleg innkaup á þeim geti leitt til lægra innkaups verðs . Landssamband kúabænda hefur einnig velt upp þeim möguleika og líklegt að þar geti orðið samstarf til hagsbóta fyrir bændur . Þeir sem hafa áhuga á að vera með könnun á rafstöðvakaupum eru hvattir til að hafa samband sem fyrst í netfangið bugardur@bugardur.is .